open-index/open-wikipedia-markdown huggingface dataset:
உடையார்கட்டு மகா வித்தியாலயம்

**உடையார்கட்டு மகா வித்தியாலயம்** இலங்கையில் வட மாகாணத்தில் முல்லைத்தீவு மாவட்டத்தில் அமைந்துள்ள ஒரு உயர்தரப் பாடசாலை ஆகும். இது பரந்தன்-முல்லைத்தீவு வீதியில் 25ஆவது கிலோமீட்டரில் அமைந்துள்ளது. 

## வரலாறு
உடையார்கட்டு மகா வித்தியாலயம் 1974 ஏப்ரல் 1 இல் உடையார்கட்டு அரசினர் தமிழ் கலவன் பாடசாலை என்ற பெயரில் ஆரம்பிக்கப்பட்டது. முதலாவது அதிபராக திரு. சின்னராசா என்பவர் நியமிக்கப்பட்டு பணியாற்றினார். இப்பாடசாலையில் 1986-ஆம் ஆண்டு முதற்தடவையாகக் க.பொ.த சா.த பரீட்சைக்குத் தோற்றினார்கள். 1993 ஆம் ஆண்டு உயர்தர கலைப்பிரிவு ஆரம்பிக்கப்பட்டு பாடசாலையும் மகா வித்தியாலயமாகத் தரமுயர்த்தப்பட்டது. பாடசாலை வரலாற்றின் 1998ஆம் ஆண்டு க.பொ.த உயர்தரப் பரீட்சையில் ஒரே தடவையில் 9 மாணவர்கள் பல்கலைக்கழகத்திற்குத் தெரிவாகிச் சென்றனர்.

தரம் 1 தொடக்கம் 13 வரை இயங்கி வந்த வகுப்புகள் புதிய கல்விச் சீர்திருத்திற்கமைய 1000 பாடசாலை அபிவிருத்தித் திட்டத்தின் கீழ் 2012 ஆகத்து 1 தொடக்கம் ஆரம்பப் பிரிவு வேறாக்கப்பட்டு மு/உடையார்கட்டு மகா வித்தியாலயத்திற்கு முன்பாக இயங்குகின்றது. இப்பாடசாலையில் தற்போது தரம் 6 முதல் 13 வரையான வகுப்புக்கள் உள்ளன. 2013 இல் உயர்தர வகுப்பில் கணித விஞ்ஞானப் பிரிவு ஆரம்பிக்கப்பட்டது.

2019 ஆம் ஆண்டில் பாடசாலையில் 55 ஆசிரியர்களும் 955 மாணவர்களும் உள்ளனர்.

## அதிபர்கள்
# சின்னராசா (01.04.1974 - 14.01.1975)
# சங்கரப்பிள்ளை (15.01.1975 - 16.10.1983)
# சிவப்பிரகாசம் (17.10.1983 - 28.02.1984)
# விசுவநாதர் (01.03.1984 - 31.12.1989)
# திருச்செல்வராசா (01.01.1990 - 31.08.1996)
# பரமேஸ்வரன் (01.01.1996 - 02.03.2000)
# ராஜா (03.03.2000 - 21.04.2003)
# பேரின்பராணி (22.04.2003 - 21.04.2004)
# ராஜா (22.04.2004 - 28.02.2006)
# ராஜ்குமார் (01.03.2006 - 31.04.2007)
# ரவீந்திரராசா (01.05.2007 - 31.08.2007)
# ராமநாதன்(01.09.2008 - 07.08.2011)
# தயாபரன் (08.08.211 - 22.02.2012)
# ஸ்ரீகரன் (23.02.2012-)

## பாடசாலைப் பண்

உடையார்கட்டு மகா வித்தியாலயம்
உயர்வுடன் வாழ வாழ்த்துகிறோம்
வாழ்க வாழ்க வாழ்க வாழ்க 
                                                           (உடையார்கட்டு மகா வித்தியாலயம்)

செந்தமிழ் ஆங்கிலம் சிந்தைகொள் சமயம்
தந்து சமூகத்துடன் உயர்கலை வர்த்தகம்
கணிதம், விஞ்ஞானம் தொழில்நுட்பம் ஈந்தாய்
வந்தனை செய்தோம் வாழியவே 
                                                           (உடையார்கட்டு மகா வித்தியாலயம்)

எழுபத்துநான்கு சித்திரை ஒன்றில்
செழுமையுடன் தோன்றி திகழ்ந்தனையே
தரம் ஆறு முதலாய் பதின்மூன்று வரைக்கும்
தகுதியுடன் திகழ்ந்தாய் வாழியவே
                                                           (உடையார்கட்டு மகா வித்தியாலயம்)

மதிநிறை அதிபர் மகத்தான ஆசிரியர்
துதித்திட மாணவர் தொண்டுறு பெற்றோர்
கதியிதி எனவே கனிவுடன் வாழ்த்துவோம்
பதியென நினைத்தே பணிந்து நாம் போற்றுவோம்

வாழ்க வாழ்க வாழ்க வாழ்க
வாழ்க வாழ்க வாழ்க வாழ்க
                                                           (உடையார்கட்டு மகா வித்தியாலயம்)


## பாடசாலையின் பணிக்கூற்றும் தூரநோக்கும்

### பணிக்கூற்று
தேசியக் கல்விக் குறிக்கோளுக்கமைவாக வினைத்திறன் மிக்க ஆளணியினர்  மூலம் பொருத்தமான பௌதீக வளங்களை உச்சமாகப் பயன்படுத்தி இன்றைய மாணவச் செல்வங்களை நாளைய வெற்றியாளர்களாக உருவாக்குவோம். 

### தூரநோக்கு
அர்பணிப்புடன் செயலாற்றி வினைத்திறன் மிக்க வெற்றியாளர்களை உருவாக்குவோம். 

### இல்லங்கள்
# பாரதி
# இளங்கோ
# வள்ளுவர்

பாடசாலையின் நிறம் : பச்சை
பகுப்பு:முல்லைத்தீவு மாவட்ட தமிழ்ப் பாடசாலைகள்
கா. பெருமாள்

**கவிதைவேள் கா. பெருமாள்** (அக்டோபர் 1, 1921 - ஆகத்து 17, 1979) சிங்கப்பூரைச் சேர்ந்த எழுத்தாளர், வானொலி ஒலிபரப்பாளர், ஊடகவியலாளர், நாடகாசிரியர்.

## வாழ்க்கைக் குறிப்பு
தமிழகத்திலுள்ள நாமக்கல் என்னும் ஊரில் 1921ல் பெருமாள் பிறந்தார். 1938ல் மலாயா வந்த இவர் கேமரன் மலையிலுள்ள தேயிலைத் தோட்டத்தில் வாழ்க்கையைத் தொடங்கினார். தமிழ்மீது கொண்டிருந்த தாகத்தின் காரணமாக உலஊழியனார் என்ற அறிஞரிடம் தமிழைக் கற்றார். நேதாஜி சுபாஷ் சந்திர போஸ் தொடங்கிய இந்திய தேசிய இராணுவத்தில் இணைந்து காயக் என்னும் பகுதியில் படைப்பிரிவுக்குத் தலைமையேற்று வழிநடத்திய பெருமைக்குரியவர். 1942க்கு முன்பிருந்தே புதிய கோணங்களில் உருவகப் பாடல்கள், உரைப் பாடல்கள், உரைப்பா நாடகங்கள், வில்லுப்பாட்டு, கூத்துக்கலை, தோட்டப்புறக் கும்மி, கோலாட்டங்கள் முதலியவற்றைப் படைத்துள்ளார்.

சிங்கப்பூர் தேசபக்திப்பாடல்கள் பலவற்றை எழுதி வானொலியில் ஒலிபரப்பினார். சங்கமணி, ஜனோபகாரி, முத்தமிழ் முதலிய இதழ்களில் இவரது படைப்புகள் வெளியாகின. சிங்கப்பூர் கலாசார அமைச்சின் கண்ணோட்டம் என்ற இதழில், இவரது பாடல்கள் “சிங்கப்பூர் பாடல்கள்” என்ற தலைப்பில் வெளிவந்தன. இசைச்சித்திரங்கள், வாழ்க்கை வினோதம் ஆகிய படைப்புகளை வானொலியில் தயாரித்தார். இஸ்லாம் சமயக்  கருத்துகளை உள்ளடக்கிய சீறா இசைச் சித்திரம், துங்கு அப்துல் ரஹ்மான் வில்லுப்பாட்டு ஆகிய இசைச் சித்திரங்களைத் தயாரித்தார்.

சிறந்த கட்டுரையாளராகவும் திகழ்ந்த இவர் தத்துவக்கலை, கூத்துக்கலை, நாடகம் பிறந்தது, மலைநாட்டு உழைப்போர் இலக்கியம் ஆகிய ஆய்வுக் கட்டுரைகளையும் படைத்துள்ளார்.

சிங்கப்பூர் வானொலியில் ஒலியேறிய இவரது ‘கட்டை விரல் ‘ நாடகம் மிகவும் பேசப்பட்டது. சிறந்த படைப்பாளியும் பண்பாளருமான இவர் 17.08.1979ல் இயற்கை எய்தினார்.

## '''வெளியிட்டுள்ள நூல்கள்'''
* சிங்கப்பூர் பாடல்கள்
* துயரப் பாதை – 1978
* கட்டை விரல் – நாடகம் – 198                             
* அன்பு எனும் தத்துவம் இஸ்லாம் –  கவிதை

## அமைப்புகளில் வகித்த பொறுப்புகள்
* மலேசிய செய்தித் தொடர்புத் துறை -  1951
* சங்கமணி கிழமை இதழ் - உதவி ஆசிரியர் -1958 -59
* மலேசியா, சிங்கப்பூர் வானொலி நிலையங்கள்
* சங்கமணி நாளிதழ் - உதவி ஆசிரியர்

## மேற்கோள்கள்

பகுப்பு:1921 பிறப்புகள்
பகுப்பு:1979 இறப்புகள்
பகுப்பு:சிங்கப்பூர் தமிழர்
பகுப்பு:சிங்கப்பூர் எழுத்தாளர்கள்
கூட்டு

அறுசுவையான உணவில் **கூட்டு** என அழைக்கப்படும் காய்கறிகளும் பருப்பும் சேர்ந்து சமைக்கப்படும் உணவு பதார்த்தர்த்திற்கு சிறப்பான இடமுண்டு.  இது மிகவும் கெட்டியாகவும் இல்லாமல், குழம்பு போல தண்ணீராகவும் இல்லாமல் இடைப்பட்ட பதத்தில் சமைக்கப்படும் பண்டமாகும்.  சாப்பிடப்பழகும் குழந்தைகள் முதல் ஜீரணமாக கஷ்டப்படும் வயதானோர் வரை எந்த வயதிலுள்ளோரும் சாப்பிடக்கூடிய அருமையான பதார்த்தமாகும்.

கூட்டுடன் சாதம் என்பது ஒரு முழுமையான உணவாக கருதப்படுகிறது. காய், பருப்பு, தேங்காய், உப்பு, காரம் என்று எல்லாம் கலந்த கலவையில் கூட்டு தயாரிக்கப்படுகிறது. மேலும் எண்ணெய் குறைவாக உபயோகிப்பதால் உடலுக்கும் தீங்கு விளைவிக்காது. செய்வதற்கும் மிகவும்  எளிதானது. கூட்டிற்கு பூசணி, புடலங்காய், பீர்க்கங்காய், கொத்தவரங்காய், அவரைக்காய், கோஸ், வெள்ளரிக்காய், மற்றும் கத்திரிக்காய் போன்ற பல காய்கள் பயன்படுத்தப் படுகின்றன. இரண்டு காய்களை சேர்த்தும் கூட கூட்டுகள் செய்வதுண்டு…

விருந்து சாப்பாடு என அழைக்கபடும் உணவில் வேக வைத்த சாதம் (சோறு), சாம்பார், ரசம், அவியல், பொரியல், அப்பளம், தயிர், பாயாசம் மற்றும் ஊறுகாய் போன்றவற்றுடன் கூட்டும் இருந்தால் தான் அந்த விருந்தே முழுமையடையும்.

எல்லா வகையான கூட்டுகளும் ஏதாவது ஒரு காய்கறியும் ஒரு பருப்பும் சேர்ந்தே சமைக்கப்படுவதாகும். கூட்டு பெரும்பாலும் 
* பொரிச்ச கூட்டு
* அரைத்து விட்ட கூட்டு என இரண்டு வகைகளாக பிரிக்கப்பட்டுள்ளது. 
ஆனால் மூலப்பொருட்கள் இரண்டு வகையிலும் காய்கறி மற்றும் பருப்புதான்

## பொரிச்ச கூட்டு
எந்த மூலப்பொருளையும் அரைக்காமல் அப்படியே வேகவைத்து சமைப்பது பொரிச்ச கூட்டு என்று அழைக்கப்படுகிறது. பீன்ஸ், அவரைக்காய் போன்ற காய்கறிகளும் வறுத்த வெள்ளை உளுந்து மற்றும், மிளகு, காய்ந்த மிளகாய் வத்தல், தேங்காய் போன்றவைகளே இத்தகைய கூட்டு செய்ய தேவையான அடிப்படை பொருட்களாகும்.

## மேற்கோள்கள்

பகுப்பு:உணவு தொடர்பான பட்டியல்கள்
பகுப்பு:தென்னிந்திய சமையல்
பகுப்பு:தமிழர் சமையல்
வெளி மங்கோலியா

**வெளி மங்கோலியா** (**Outer Mongolia**) சீனாவின் சிங் அரசமரபு (1691–1911) ஆண்ட மஞ்சுகோ ஆட்சிப் பகுதியில் அமைந்திருந்தது. தற்போது வெளி மங்கோலியா மங்கோலியாவின் ஆட்சிப் பகுதியில் உள்ளது. உள் மங்கோலியா சீனாவின் ஆட்சிப் பகுதியில் உள்ளது.

## இதனையும் காண்க
* உள் மங்கோலியா
* மங்கோலியா
* மஞ்சூரியா
* மஞ்சுகோ 

## மேற்கோள்கள்

## வெளி இணைப்புகள்
* The Difference Between Inner And Outer Mongolia
பகுப்பு:மங்கோலியா
பகுப்பு:மங்கோலியாவின் புவியியல் 
உள் ஆசியா
பகுப்பு:மங்கோலியாவின் வரலாறு
சொக்கநாதபுரம் (பெரம்பலூர் மாவட்டம்)

**சொக்கநாதபுரம்** என்பது இந்தியாவில், தமிழ்நாடு மாநிலத்தில் பெரம்பலூர் மாவட்டம், பெரம்பலூர் வட்டத்தில் ஆலம்பாடி பஞ்சாயத்தில் அரனாரை வடக்கில் அமைந்துள்ள ஒரு சிறு கிராமம் ஆகும். இரண்டு முதன்மை தெருக்களையும் மற்றும் சில குறுக்கு தெருக்களுடன் அமைந்துள்ளது. நல்ல இயற்கை சூழலுடனும் பசுமை நிறைந்த கிராமம். கிராமத்தின் உட்பகுதியில் மற்றும் வெளிப்பகுதிகளிலும் ஒன்பதிற்கும் மேற்பட்ட சிறு சிறு கோவில்களை கொண்டுள்ளது. இங்கு வாழும் மக்களின் பிரதான தொழில் வேளாண்மை ஆகும். மக்களின் போக்குவரத்து மற்றும் அன்றாட தேவைகளுக்கு தேவையான நகரமாக பெரம்பலூர் நகரம் 4.5 கிலோ மீட்டர் தொலைவில் உள்ளது.

பகுப்பு:பெரம்பலூர் மாவட்டத்திலுள்ள கிராமங்கள்
பில் உட்ஃபுல்

**வில்லியம் மல்டன் உட்புல் (William Maldon Woodfull** OBE (22 ஆகஸ்ட், 1897 – 11 ஆகஸ்ட், 1965) என்பவர் ஒரு முன்னாள் ஆத்திரேலியத் துடுப்பாட்ட வீரர் ஆவார். இவர் 1920 முதல் 1930 ஆம் ஆண்டுகளுக்கான ஆத்திரேலிய அணியில் இடம்பிடித்தவர். இவர் விக்டோரியா துடுப்பாட்ட அணி மற்றும் ஆத்திரேலியத் துடுப்பாட்ட அணிகளுக்கு தலைவராக இருந்துள்ளார். துவக்க வீரராக களம்  இறங்கிய இவர் தனது சக வீரர்களிடம் கனிவாக நடந்துகொள்ளும் முறைக்காகவும் சிறப்பாக எதிரணிக்கு எதிராக எடுக்கும் முடிவுகளுக்காகவும் பரவலாக அறியப்பட்டார். விக்டோரியன் பில் போன்ஸ்ஃபோர்ட் உடன் இணைந்து துவக்க வீரராக கள் இறங்கினார். விக்டோரியா மற்றும் தேசிய அணி ஆகிய இரு அணிகளிளும் இவர்கள் துவக்க வீரர்களாக கள்ம் இறங்கினார்கள். ஆத்திரேலியாவின் மிகச் சிறந்த துவக்க வீரர்களில் ஒருவராக இவர்கள் அறியப்பட்டனர்.

தனது சிறுவயது முதலே இவர் துடுப்பாட்டம் விளையாடத் துவங்கினார். இவருக்கு 19 வயதாக இருக்கும் போது மெல்போர்ன் மாகாணத் துடுப்பாட்ட அணிக்காக முதலில் தொழில்முறை துடுப்பாட்டப் போட்டிகளில் விளையாடத் துவங்கினார். இருபத்து நான்கு வயதாக இருக்கும் போது விக்டோரியா துடுப்பாட்ட அணிக்காக 1921-22 ஆம் ஆண்டில் விளையாடினார். தனது இரண்டாவது போட்டியில் நூறு ஓட்டங்களை அடித்ததன் மூலம் இவர் துவக்க வீரராக களம் இறக்கப்பட்டார். அதன் பின்னர் அவர் அனைத்துப் போட்டிகளிலும் துவக்க வீரராகவே களம் இறங்கினார். 1925 முதல் 1926 ஆம் ஆண்டிற்கான போட்டிகளில் இவர் மூன்று நூறு ஓட்டங்களை அடித்தார். அதில் ஒரு போட்டியில் எடுத்த 236 ஓட்டங்களும் அடங்கும். இவரின் சிறப்பான ஆட்டத் திறனால் இவர் 1926 ஆம் ஆண்டில் நடைபெற்ற இங்கிலாந்துத் துடுப்பாட்ட அணிக்கு எதிரான போட்டிக்குத் தேர்வானார். அந்தத் தொடரின் இறுதியாகத் தேர்வான வீரர் இவரே. இருந்தபோதிலும் அந்தத் தொடரின் முதல் போட்டியின் முதல் ஆட்டப் பகுதியில் இருநூறும் இரண்டாம் ஆட்டப் பகுதியில் நூரு ஓட்டங்களும் அடித்தார். அந்தத் தொடரில் அவர் எட்டு நூறு ஓட்டங்களை அடித்தார். அந்த ஆண்டில் வெளியான விசுடன் நாட்குறிப்பில் ஐந்து வீரர்களில் ஒருவராக இவர் தேர்வானார்.

## தேர்வுத் துடுப்பாட்டம்
இங்கிலாந்துத் துடுப்பாட்ட அணிக்கு எதிரான தொடரின் இறுதி வீரராகத் தேர்வான போதிலும் அந்தத் தொடரில் இவர் சிறப்பான ஆட்டத் திறனை வெளிப்படுத்தினார். அந்தத் தொடரின் பயிற்சி ஆட்டத்தின் போது லீடனில் நடைபெற்ற எசெக்ஸ் அணிக்கு எதிரான போட்டியில் 201 ஓட்டங்களும் ஓவலில் சர்ரே அணிக்கு எதிராக நடைபெற்ற போட்டியில் 118 ஓட்டங்களும் எடுத்தார். இருநூறு ஓட்டங்களை அவர் நான்குமணி நேரத்திலேயே எடுத்தார். அந்தத் தொடரில் இருநூறு அடித்த ஒரே ஆத்திரேலிய வீரர் இவர் தான். அந்தத் தொடரில்  1809 ஓட்டங்களை 58.35 எனும் சராசரியில் எடுத்தார். மேலும் மெரிலபோன் துடுப்பாட்ட சங்க அணிக்கு எதிரான போட்டியில் டக் அவுட் ஆனார். இருந்தபோதிலும் கேம்பிரிட்ஜ் அணிக்கு எதிராக 98 ஓட்டங்களும், இங்கிலாந்து தெற்கு அணிக்கு எதிராக 69 ஓட்டங்களும் மிடில்செக்ஸ் அணிக்கு எதிராக நூறு ஓட்டங்களும் எடுத்து மொத்தமாக முதல்தரத் துடுப்பாட்டப் போட்டிகளில் 653 ஓட்டங்களை 59.36 எனும் சராசரியோடு தேர்வுத் துடுப்பாட்டத்தில் விளையாடினார்.டிரெண்ட் பிரிட்ஜில் நடைபெற்ற போட்டியில் இவர் தேர்வுத் துடுப்பாட்டப் போட்டிகளில் அறிமுகமானார்.ஆனால் அந்தப் போட்டி மழையால் ரத்தானது.

## சான்றுகள்


பகுப்பு:ஆத்திரேலியத் துடுப்பாட்டக்காரர்கள்
வடுகபட்டி (மதுரை)

**வடுகப்பட்டி** (*Vadugapatti*) என்பது இந்தியாவின், தமிழ்நாடு மாநிலத்தில் அமைந்துள்ள மதுரை மாவட்டம், வாடிப்பட்டி அருகில் உள்ள தனிச்சியம் ஊராட்சிக்கு உட்பட்ட ஒரு கிராமம் ஆகும். மேலும் இக்கிராமம் அலங்காநல்லூர் ஊராட்சி ஒன்றியத்தில் அமைந்துள்ளது. இக்கிராமமானது சோழவந்தான் சட்டமன்றத் தொகுதிக்கும், தேனி மக்களவைத் தொகுதிக்கும் உட்பட்டதாகும். வடுகபட்டியில் அமைத்துள்ள முத்தாலம்மன் கோயில் மிகவும் புகழ் பெற்றதாகும். ஆந்திரா நாட்டில் இருந்து இங்கு வந்து, அதிகளவில் தெலுங்கு நாயக்கர்கள்  குடியேறினர். தமிழர்கள் தெலுங்கு மக்களை, வடுகர் என்று அழைப்பார்கள். எனவே இந்தக் கிராமம் **வடுகப்பட்டி** என்று பெயர் பெற்றது.

## ஆதாரங்கள்

பகுப்பு:மதுரை மாவட்டத்திலுள்ள கிராமங்கள்
சித் பர்னசு

**சிட்னி ஜார்ஜ் பர்னஸ்** (Sidney George Barnes (5 சூன்,1916 – 16 டிசம்பர், 1973)  என்பவர் ஓர் முன்னாள் ஆத்திரேலியத் துடுப்பாட்ட வீரர் மற்றும் துடுப்பாட்ட எழுத்தாளர் ஆவார். இவர் 1938 -1948 ஆண்டுகளுக்கு இடையிலான காலங்களில் 13 தேர்வுத் துடுப்பாட்டப் போட்டிகளில் விளையாடினார். இரண்டாம் உலகப்போருக்குப் பிறகான சிறந்த ஆத்திரேலியத் துடுப்பாட்ட வீரர்களில் ஒருவராக இவர் அறியப்படுகிறார்.  டிசம்பர் 1946 ஆம் ஆண்டில் சிட்னியில் நடைபெற்ற இங்கிலாந்துத் துடுப்பாட்ட அணிக்கு எதிராக நடைபெற்ற தேர்வுத் துடுப்பாட்டப் போட்டியில் இவர் 234 ஓட்டங்களை எடுத்தார். டான் பிராட்மனுடன் இணைந்து ஐந்தாவது இணைக்கு 405 ஓட்டங்களை எடுத்தார்.  இவர் 19 ஆட்டப் பகுதிகளில் விளையாடி 63.05 எனும் சராசரி வைத்திருந்தார்.

1936-37 ஆம் ஆண்டுகளில் இவர் நியூ சவுத் வேல்சு அணிக்காக முதல்தரத் துடுப்பாட்டப் போட்டிகளில்  அறிமுகமானார். பின் 1938 ஆம் ஆண்டில் ஆத்திரேலியத் துடுப்பாட்ட அணி இங்கிலாந்தில் சுற்றுப் பயணம் செய்து விளையாடியது. அந்தத் தொடருக்கான அணியில் இவருக்கு இடம் கிடைத்தது. இரண்டாம் உலகப் போருக்குப் பிறகான போட்டிகளில் இவர் ஆர்தர் மோரிசுடன் இணைந்து துவக்க வீரராக களம் இறங்கினார். பின் பர்னஸ், இன்விசிபிள்ஸ் எனும் குழுவில் உறுப்பினரானார். 1948 ஆம் ஆண்டில் இங்கிலாந்துத் துடுப்பாட்ட அணிக்கு எதிரான அந்தத் தொடரினை முழுமையாக ஆத்திரேலிய அணி கைப்பற்றியது. அதன் பிறகு துடுப்பாட்டத்தில் இருந்து ஓய்வு பெறுவதாக அறிவித்தார். பின் 1951-52 ஆம் ஆண்டில் மீண்டும் தேர்வுத் துடுப்பாட்டப் போட்டியில் விளையாடினார். ஆனால் சிறப்பான ஆட்டத்திறனை வெளிப்படுத்தத் தவறினார்.

## ஆரம்பகால வாழ்க்கை
பர்னஸ் சிட்னியில் உள்ள அன்னதலே எனும் ஒரு புற நகர்ப் பகுதியில் 1916 ஆம் ஆண்டில் பிறந்தார். ஆனால் இவரின் சுயசரிதையில் இவர் குயீன்சிலாந்தில் 1918 அல்லது 1919 ஆம் ஆண்டில்  பிறந்திருக்கலாம் எனவும் தெரிவிக்கப்பட்டுள்ளது. இவரின் பெற்றோரான ஆல்பிரட் பெர்சிவல் பர்னஸ் மற்று ஹில்டா மே பர்னசுக்கு இவர் மூன்றாவது குழந்தையாகப் பிறந்தார்.  இவரின் பெற்றோர்கள் வடக்கு நியூ சவுத் வேல்சில் உள்ள டாம் ஒர்த் எனும் பகுதியில் விவசாயம் செய்து வந்தனர். இவரின் தந்தை டைபாய்டு நோயினால் காலமானார். அதன் பின் அப்போது கர்ப்பமாக இருந்த ஹில்டா சிட்னியில் உள்ள தனது சகோதரியின் வீட்டிற்குச் சென்றார்.

## முதல்தரத் துடுப்பாட்டம்
1936-37 ஆம் ஆண்டுகளில் நியூ சவுத் வேல்சு அணியின் தேர்வுக் குழுவினர் இவரின் ஆட்டத்திறனால் கவனிக்கப்பட்டனர். பின் தனது முதல் போட்டியில் ஸ்டான் வாசிங்டனை கேட்ச் பிடித்து வீழ்த்தினார். சிட்னி துடுப்பாட்ட அரங்கில் நடைபெற்ற போட்டியில் தென் ஆத்திரேலிய அணிக்கு எதிராக இவர் முதல் தரத் துடுப்பாட்டப் போட்டியில் அறிமுகமானார்.பின் மட்டையாட்டத்தில் முதல் ஆட்டப் பகுதியில் 31 ஓட்டங்களும் இரண்டாவது ஆட்டப் பகுதியில் 44 ஓட்டங்களும் எடுத்து எல் பி டபிள்யூ முறையில் ஆட்டமிழந்தார். இருமுறையும் சுழற்பந்து வீச்சாளரான ஃபிராங்க் வார்டு பந்து வீச்சில் ஆட்டமிழந்தார்.

1937-38 இல் நடைபெற்ற குயீசுலாந்து அணிக்கு எதிரான போட்டியில் 68 ஓட்டங்கள் எடுத்தார்.பின் நியூசிலாந்து அணிக்கு எதிராக தனது முதல் நூறு ஓட்டங்களை அடித்தார்.விக்டோரியா அணிக்கு எதிரான போட்டியின் போது எர்னி மெக்கார்மிக் வீசிய பந்து இவரின் மூட்டில் காயம் ஏற்படுத்தியது.1938 ஆம் ஆண்டில் இங்கிலாந்துத் துடுப்பாட்ட அணிக்கு எதிராகத் தேர்வான இளம் ஆத்திரேலிய வீரர் இவர் ஆவார்.

## சான்றுகள்


பகுப்பு:ஆத்திரேலியத் துடுப்பாட்டக்காரர்கள்
யாமினி ரெட்டி

**யாமினி ரெட்டி**(*Yamini reddy*) குச்சிப்புடி நடனத்தை நன்கு கற்ற நடனக் கலைஞர் ஆவார்  . இளம் வயதிலேயே குச்சிப்புடி நடனத்தை கற்றவர்
. பத்ம பூசண் விருது பெற்ற இராஜா மற்றும் இராதா ரெட்டியின் தம்பதியினருக்கு மகளாக  புதுதில்லியில் 1982 செப்டம்பர் 1 அன்று பிறந்தார். பள்ளி படிப்பை டெல்லி உள்ள  மோர்டன் பள்ளியில் படித்தார். பட்டப்படிப்பை தில்லியிலுள்ள 
சீமாட்டி சிறீ ராம் கல்லூரியில் படித்தார். . யுவ ரத்னா விருது பெற்றவர் தற்போது தனது கணவன் ஸ்ரீனிவாஸ் உடன் ஐதராபாத்தில் வசிக்கிறார் .  

## மேற்கோள்கள்



பகுப்பு:ஆந்திரப் பண்பாடு
லக்சஸ்

லக்சஸ் (レクサス, Rekusasu) ஓர் சப்பானிய வாகன உற்பத்தி நிறுவனமான டொயொட்டாவின் சொகுசு வகை ஊர்தியாகும். இவ்வகை ஊர்திகள் உலகின் 70க்கும் மேற்பட்ட நாடுகளில் விற்கப்படுகிறது லக்சஸ் நிறுவன தலைமையகம் சப்பானின் நகோயா நகரில் அமைந்துள்ளது.

நிறுவனங்களின் திட்ட அபிவிருத்திக்காக புதிய செடான் கார்களை 1989ம் ஆண்டில் லக்சஸ் LS என்ற பெயரில் வெளியிட்டது.தொடர்ச்சியாக கோப்பே மற்றும் எஸ்யுவி வகை ஊர்திகள் வெளியிடப்பட்டன.1989 தொடக்கம் 2005ம் ஆண்டு வரை டொயொட்டோ நிறுவனத்தின் கீழ் இயங்கிய இந்நிறுவனம் 2005ல் தனது ஹைப்ரிட் வகை RX பெயரில் அறிமுகம் செய்து சந்தையில் தனக்கான இடத்தை பிடித்தது
alt=Front quarter view of a sedan parked on a street.|thumb|LS 400 செடான் வெளியீடு 1989
alt=Front quarter view of a coupe.|இடது|thumb| லக்சஸ் LFA 2012
thumb| லக்சஸ் LS 500h 2018

பகுப்பு:தானுந்துகள்
பில் போன்ஸ்போர்ட்

**வில்லியம் ஹரால்டு "பில்" போன்ஸ் ஃபோர்ட் (William Harold** "**Bill**" **Ponsford** MBE (19 அக்டோபர்,1900 – 6 ஏப்ரல்,1991) என்பவர் ஓர் முன்னாள் ஆத்திரேலியத் துடுப்பாட்ட வீரர் ஆவார். பெரும்பாலும் பில் உட்புல்லுடன் இணைந்து துவக்க வீரரகளாக களம் இறங்கினார்.இவர்கள் விக்டோரியா துடுப்பாட்ட அணி மற்றும் ஆத்திரேலியா அணிகளின் வெற்றிகரமான துவக்க வீரரகளாக கருதப்படுகிறார்கள். இவரின் நண்பரான பில் உட்புல் மாநில மற்றும் தேசிய அணியின் தலைவராக இருந்தவர் ஆவார். முதல்தரத் துடுப்பாட்டப் போட்டிகளில் இரு முறை அதிக பட்ச தனிநபர் ஓட்டங்களை எடுத்தவர் எனும் சாதனை படைத்தார். இவரும் பிறையன் லாரா ஆகிய இருவர் மட்டுமே ஒரு ஆட்டப் பகுதியில் நானூறு ஓட்டங்களை எடுத்தவர்கள் ஆவர். 1934 ஆம் ஆண்டில் நடைபெற்ற தேர்வுத் துடுப்பாட்டப் போட்டியில்டான் பிராட்மனுடன் இணைந்து இவர் இரண்டாவது இணைக்கு 451 ஓட்டங்கள் எடுத்தார். இதன்மூலம் 2 ஆவது இணைக்கு அதிக பட்ச ஓட்டங்களெடுத்த ஆத்திரேலிய இணை எனும் சாதனை படைத்தார். இவரின் பல தனிப்பட்ட சாதனைகளை டான் பிராட்மன் முறியடித்தார். டான் பிராட்மனுடன் இணைந்து இவர் இரண்டாவது இணைக்கு 451 ஓட்டங்கள் எடுத்தார். இதன்மூலம் அயல்நாட்டில் அனைத்து வடிவ துடுப்பாட்ட போட்டிகளில் இரண்டாவது இணைக்கு அதிக பட்ச ஓட்டங்களெடுத்த இணை எனும் சாதனை படைத்தது.

மிகச் சிறந்த சுழற்பந்து வீச்சாளர்களில் ஒருவராக அறியப்படுகிறார். மற்றவர்களின் மட்டையினை விட இவரின் மட்டையின் எடை சற்று அதிகமாக இருக்கும். இதனால் இவர் *பிக் பெர்தா* எனும் புனைபெயர் கொண்டு அழைக்கப்பட்டார். ஆனால் 1932-33 ஆம் ஆண்டுகளுக்கான இடையில் நடைபெற்ற போட்டிகளில் இவர் வேகப் பந்துவீச்சிற்கு எதிராக சரியாக விளையாடவில்லை என விம்ர்சனம் எழுந்தது. இவர் துடுப்பாட்டம் மட்டுமல்லாது மாநில *பேஸ்பால் அணியிலும்* விளையாடினார். இது அவரின் துடுப்பாட்ட திறனை வளர்த்துக் கொள்ள உதவியது.

சற்று கூச்ச சுபாவம் கொண்ட வீரரான இவர் ஓய்விற்குப் பிறகு பொதுமக்களைச் சந்திப்பதனைத் தவிர்த்தார். இவர் மெல்போர்ன் துடுப்பாட்ட சங்கத்தில் சுமார் முப்பது ஆண்டுகள் விளையாடிய்டுள்ளார். 1981 ஆம் ஆண்டில் இவரைப் பெருமைப் படுத்தும் விதமாக மெல்போர்ன் துடுப்பாட்ட மைதானத்தின் மேற்கு மாடத்திற்கு இவரின் பெயர் சூட்டப்பட்டது. 2005 ஆம் ஆண்டில் அந்த மைதானத்தின் புனரமைப்புப் பணிகள் நடைபெற்றது. அப்போது இவரின் உருவச் சிலை அங்கு வைக்கப்பட்டது. ஆத்திரேலியாவின் முதலாம் ஆண்டு அறிவிக்கப்பட்ட முதல் பத்து *ஹால் ஆஃப் பேமாக அறிவிக்கப்பட்டவர்களில் இவரும் ஒருவர் ஆவார்.*

## தேர்வுத் துடுப்பாட்டம்
1924-25 ஆம் ஆண்டுகளில் இவர் சர்வதேச போட்டிகளில் விளையாடத் துவங்கினார். இங்கிலாந்துத் துடுப்பாட்ட அணிக்கு எதிரான போட்டியில் ஆத்திரேலிய லெவன் அணி சாஅர்பாக விளையாடி 81 ஓட்டங்களும் விக்டோரியா அணிக்காக தென் ஆத்திரேலியாவிற்கு எதிரான போட்டியில் 166 ஓட்டங்களும் எடுத்ததன் மூலம் இவர் சிட்னி மைதானத்தில் நடைபெற்ற இங்கிலாந்துத் துடுப்பாட்ட அணிக்கு எதிரான தொடரில் தேர்வானார் முதல் போட்டியில் இவர் ஆத்திரேலிய அணியின் தலைவரான ஹெர்பி காலின்சுடன் இணைந்து மூன்றாவது வீரராகக் கள் இறங்கினார்.

## சான்றுகள்


பகுப்பு:ஆத்திரேலியத் துடுப்பாட்டக்காரர்கள்
பாளையத்து அம்மன்

**பாளையத்து அம்மன்** 2000 ஆம் ஆண்டில் வெளிவந்த தமிழ் திரைப்படம் ஆகும். இந்தப் படத்தை இயக்குநர் இராம நாராயணன், இந்து சமயத்தின் கடவுள்களில் ஒன்றான அம்மனின் கதாப்பாத்திரத்தை முதன்மையாகக் கொண்டு இயக்கியுள்ளார். இந்தப் படத்தில் பாளையத்து அம்மன் தெய்வமாக நடிகை மீனா முக்கியக் கதாபாத்திரத்தில் நடித்திருந்தார். இந்த படத்தின் மற்ற கதாபாத்திரங்களில் ராம்கி, திவ்யா உன்னி, சரண்ராஜ், செந்தில் ஆகியோர் நடித்திருந்தனர். இந்த படத்தில் விவேக்கின் நகைச்சுவை விமர்சகர்களால் பாராட்டப்பட்டது.  திரைப்படம் பெரிய வெற்றிப்படமாக திரையரங்குகளில் ஓடியது.

## தயாரிப்பு
படத்தின் இயக்குநர் இராம நாராயணன் ஆவார். பாளையத்து அம்மன் திரைப்படம் சிறி தேனான்டாள் தயாரிப்பு நிறுவனம் தயாரித்தது. இப்படத்தின் தயாரிப்பாளர் என். ராதா ஆவார். இசை அமைப்பாளர் எஸ். ஏ. ராஜ் குமார் அவர்கள் இசை அமைத்துள்ளார். என். கே. விஸ்வநாதன் இப்படத்தின் ஒளிப்பதிவு செய்துள்ளார். இப்படத்தின் படத்தொகுப்பாளர் ராஜ் கீர்த்தி ஆவார். பாளையத்து அம்மன் திரைப்படம் 2000 ஆம் ஆண்டு 28 அக்டோபரில் வெளிவந்தது. முதலில் இயக்குநர் இப்படத்திற்கு தேவதா என்று பெயரிட்டு இருந்ததாகவும் பின்னரே இப்படத்திற்குப் பெயர் மாற்றம் செய்யப்பட்டதாகவும் கூறப்படுகிறது.
## கதை
ஒரு குரு குலத்தில் ஒரு துறவி தனது மாணவர்களுக்குத் தீமையையும் தீய சக்தியயையும் அழிக்க கடவுளான பாளையத்து அம்மன் மானிட உருவத்தில் பிறப்பார் என்று அறிவிப்பதன் மூலம் இந்தப் படம் தொடங்குகிறது. அசுரேஸ்வரன் (சரண் ராஜ்) தீமையின் பிரதிநிதி, இதன் நோக்கம் பூமியில் பிசாசின் ஆட்சியை நிறுவுவது ஆகும். *அசுரேஸ்வரன்* என்கிற அந்த சாத்தான் துறவியைக் கொல்கிறான், ஆனால் ***பாளையத்து அம்மனின்*** பிறப்பு நிறுத்தப்படவில்லை. அவர் **ராம்கி** மற்றும் **திவ்யா உன்னிக்கு** குழந்தையாகப் பிறந்து வளர்கிறார். திவ்யா உன்னி குழந்தையை அம்மனின் கோவிலுக்கு அழைத்துச் செல்லும் போது தவறுதலாக உண்டியலில் விழுகிறது. உண்டியலில் விழுந்த பொருட்கள் அனைத்தும் அம்மனுக்கு சொந்தம் எனப் பலர் அறிவுறுத்தியும் **ராம்கியும்**, **திவ்யாவும்** குழந்தையை எடுத்துச் செல்கின்றனர். எனினும் பாளையத்து அம்மன் அக்குழந்தையைப் பின் தொடர்ந்து வருகிறார்.

குழந்தை சாத்தானிடமிருந்து எல்லா வகையான தீங்குகளையும் பெறுகிறது, ஆனால் பாளையத்து அம்மன் (மீனா) ஒவ்வொரு முறையும் அதைக் காப்பாற்றுகிறார். அதே சமயம், பாளையத்து அம்மன் தனது குழந்தையை எடுத்துச் செல்ல விரும்புவதாக திவ்யா உன்னி கருதுகிறார், எனவே அதை அம்மனிடம் இருந்து காப்பாற்ற முயற்சிக்கிறாள். அம்மன் குழந்தையின் டீச்சராக வந்து செந்தில் வீட்டில் குடி புகுகிறார். படத்தின் இறுதியில் குழந்தையை சாத்தான் அசுரேஸ்வரன் கடத்திக் கொல்ல முயற்சி செய்கிறான். ஆனால் அம்மன் சாத்தானைக் கொன்று குழந்தையைப் பெற்றோரிடம் திருப்பித் தருகிறார்.

## இசை
பாளையத்து அம்மன் திரைப் படத்திற்கு இசை அமைத்தவர் எஸ். ஏ. ராஜ் குமார் ஆவார். இந்தப் படத்தின் பாடல்களை வாலி, காளிதாசன் மற்றும் ராம நாராயணன் ஆகியோர் எழுதி உள்ளார்கள்.

### பாடல்கள்
வேப்பிலை வேப்பிலை - சுஜாதா மோகன்

ஆடி வந்தேன் - கே.எஸ். சித்திரா

பால் நிலா - ஸ்வர்ணலதா, அனுராதா ஸ்ரீராம்

பாளையத்து அம்மா நீ பாச விளக்கு - கே.எஸ். சித்திரா

அந்தபுரம் நந்தவனம் - மனோ, ஸ்வர்ணலதா

அம்மன் நடனம் 1 - இசை கருவி

அம்மன் நடனம் 2 - இசை கருவி

அம்மன் நடனம் 3 - இசை கருவி

## மேற்கோள்கள்

## வெளி இணைப்புகள்
*

பகுப்பு:2000 தமிழ்த் திரைப்படங்கள்
பகுப்பு:இந்தியத் தமிழ்த் திரைப்படங்கள்
பகுப்பு:எஸ். ஏ. ராஜ்குமார் இசையமைத்த திரைப்படங்கள்
பகுப்பு:மீனா நடித்த திரைப்படங்கள்
பகுப்பு:செந்தில் நடித்த திரைப்படங்கள்
தேவராட்டம் (2019 திரைப்படம்)

**தேவராட்டம்** இயக்குநர் எம். முத்தையா எழுதி இயக்கிய 2019 இந்திய தமிழ் அதிரடி நாடக படம் ஆகும். இப்படத்தை கே. இ. ஞானவேல் ராஜா தயாரிப்பில் வெளிவந்த படம். இப்படத்தில் கவுதம் கார்த்திக் மற்றும் மஞ்சிமா மோகன் ஆகியோர் முக்கிய கதாபாத்திரங்களில் நடித்துள்ளனர், வினோதினி வைத்தியநாதன், சூரி, மற்றும் FEFSI விஜயன் ஆகியோர் துணை வேடங்களில் நடித்துள்ளனர். இப்படத்திற்கு இசை அமைப்பாளர் நிவாஸ் கே.பிரசன்னா இசை அமைத்தார். இந்த படம் 1 மே 2019 அன்று வெளியிடப்பட்டது. இது கலவையான விமர்சனங்களைப் பெற்றது. எனினும் பாக்ஸ் ஆபிஸில் வசூல் ரீதியாக நல்ல வெற்றியைப் பெற்றது.
## கதை
வெற்றி (கவுதம் கார்த்திக்) ஆறு சகோதரிகள் மற்றும் அவர்களது கணவர்களுடன் ஒரு கூட்டு குடும்பத்தில் வசிக்கிறார். அவரை அவரது அக்கா பேச்சி (வினோதினி வைத்தியநாதன்) வளர்த்து வருகிறார், மேலும் அவர்களது உறவு ஒரு தாய் மற்றும் மகனைப் போன்ற உறவாகவே உள்ளது.

வெற்றிக்கு கோபம் ஓர் பிரச்சினையாகவே உள்ளது மற்றும் இதனால் அவர் தேவையற்ற சண்டைகளில் சிக்குவது வழக்கம். ஆனால் குடும்பத்தில் எல்லோரும் அவரை நேசிக்கிறார்கள், ஏனெனில் அவர் அவர்களது குடும்பத்தில் முதல் வக்கீல் ஆவார். இருப்பினும்,  பாலியல் குற்றவாளியான அவரது நண்பரை (கார்த்திக் குமார்) கொலை செய்யும் போது விரைவில் அவர் சட்டத்தை தனது கையில் எடுத்துக்கொள்கிறார். கொலை செய்யப்பட்டவர் மதுரையின் பயங்கரமான குண்டரான கொடும்பவி கணேசனின் (FEFSI விஜயன்) மகன் ஆவார். கணேசன் பழிவாங்குவதாக சத்தியம் செய்து, வெற்றி எப்படி தனது மகனை மதுரை வீதிகளில் பகல் நேரத்தில் கொலை செய்தாரோ அதை போலவே கொலை செய்வதாக உறுதியளித்தார். இருப்பினும், கணேசன் அதற்கு பதிலாக பேச்சியையும் அவரது கணவரையும் (போஸ் வெங்கட்) கொல்கிறார். இறந்த உறவினர்களின் இறுதிச் சடங்கிற்கு முன்பு கனேசனை பழிவாங்கும் விதமாக, வெற்றி, கணேசனைக் கொன்று, துண்டிக்கப்பட்ட தலையை வீட்டிலுள்ள குளிர்சாதன பெட்டியின் உள்ளே வைக்கிறார்.
## இசை
இப்படத்தில் வெளிவந்த பாடல்கள்:
* மதுரா பள பளக்குது
* பசம்புக்கலி
* எங்கா அட்டம்
* அழகரு வாராரு
* லேசா லேசா
* ஆத்தா தொட்டில்
* உலகம் உன்ன விட்டு

## கதாப்பாத்திரங்கள்
கவுதம் கார்த்திக் - வெற்றி

மஞ்சிமா மோகன் - மது

பரோட்டா சூரி - வெற்றியின் நான்காவது மைத்துனர்

பெப்சி விஜயன் - கொடும்பாவி கனேசன்

வினோதனி வைத்தியநாதன் - பேச்சி, வெற்றியின் முதல் சகோதரி

போஸ் வெங்கட் - வெற்றியின் முதலாவது மைத்துனர்

சரவண சக்தி - வெற்றியின் இரண்டாவது மைத்துனர்

ஆறு பாலா - வெற்றியின் மூன்றாவது மைத்துனர்

விஜயகுமார் - வெற்றியின் ஐந்தாவது மைத்துனர்

முனீஷ் ராஜா - வெற்றியின் ஆறாவது மைத்துனர்

அகல்யா வெங்கடேசன் - வெற்றியின் சகோதரி

சென்பகம் - வெற்றியின் சகோதரி

சிந்து - வெற்றியின் சகோதரி

சரண்யா- வெற்றியின் சகோதரி

அகிலா - வெற்றியின் சகோதரி

வேலா ராம மூர்த்தி - கல்யாணி தேவர், வெற்றியின் தந்தை

ஜி. ஞான சம்பந்தம் - போஜராஜன்

சந்துரு சுஜன் - தெய்வம், கனேசனின் மகன்

வீரன் செல்வராஜன் - வீரன்

ஹலோ கந்தசாமி - வனிதாவின் தந்தை

ரகு ஆதித்யா - முண்ணா

## வெளியீடு மற்றும் விமர்சனம்
இந்தத் திரைப்படம் வசூல் ரீதியாக ஒரு நல்ல துவக்கத்தைப் பெற்றது. ஆனால் வன்முறை மற்றும் ஆண் பேரினவாதத்தை மகிமைப்படுத்தும் வகையில் அமைந்திருந்ததால் விமர்சகர்கள் மற்றும் பார்வையாளர்களால் கடுமையாக விமர்சிக்கப்பட்டது.

## மேற்கோள்கள்

பகுப்பு:2019 தமிழ்த் திரைப்படங்கள்
பகுப்பு:இந்தியத் தமிழ்த் திரைப்படங்கள்
துருக்கிய-மங்கோலிய கலாச்சாரம்

**துருக்கிய-மங்கோலியம்** அல்லது **துருக்கிய-மங்கோலிய கலாச்சாரம்** என்பது ஆசியாவில் 14ம் நூற்றாண்டின் போது தங்க நாடோடிக் கூட்டம் மற்றும் சகதை கானேடு ஆகிய அரசுகளின் ஆளும் வர்க்கத்தினர் இடையே வளர்ந்த இன கலாச்சார தொகுப்பு ஆகும்.

இந்த கானேடுகளின் ஆட்சி செய்த மங்கோலிய ஆளும் வர்க்கத்தினர் அவர்கள் வென்று ஆட்சி செய்த துருக்கிய மக்களுடன் இறுதியாக ஒன்றினர். இவ்வாறாக அவர்கள் *துருக்கிய-மங்கோலியர்* என்று அழைக்கப்பட்டனர். இந்த ஆளும் வர்க்கத்தினர் படிப்படியாக இஸ்லாம் மதம் (முந்தைய மதங்களான தெங்கிரி மதம் போன்றவற்றிலிருந்து) மற்றும் துருக்கிய மொழிகளை ஏற்றுக்கொண்டனர். அதே நேரத்தில் மங்கோலிய அரசியல் மற்றும் நீதி அமைப்புகளை அப்படியே தொடர்ந்தனர்.

துருக்கிய-மங்கோலியர்கள் மங்கோலிய கானேடுகளின் வீழ்ச்சிக்கு பிறகு அதன் வழியில் பல்வேறு அரசுகளை நிறுவினர். உதாரணமாக நடு ஆசியாவில் தங்க நாடோடிக் கூட்டம் மற்றும் தைமூரிய பேரரசுகளை பின் தொடர்ந்த தாதர் கானேடுகளை கூறலாம்.

## உசாத்துணை

பகுப்பு:மங்கோலிய மக்கள்
பகுப்பு:பதினான்காம் நூற்றாண்டு
ஆர்டிகில் 15 (இந்தி திரைப்படம்)

**ஆர்டிகில் 15** (Article 15) இது 2019 ஆம் ஆண்டு வெளிவந்த இந்தி மொழி திரைப்படம் ஆகும். இதன் கதையை குருதேவ் சோலங்கியும், அனுபவ் சின்ஹாவும் எழுதியுள்ளார்கள். இதன் இயக்குநர் அனுபவ் சின்ஹா ஆகும். இப்படத்தில் கதாநாயகனாக ஆசுமான் குரானா கதாநாயகியாக இஷா தல்வார் நடித்துள்ளனர். மேலும் முக்கிய கதாபத்திரத்தில் நாசர் நடித்துள்ளார். இப்படம் ஒரு குற்ற பிண்ணனியை வெளிப்படுத்தும் கதைக்களத்தைக் கொண்டதாகும்.
 
இந்திய அரசியலமைப்புச் சட்டம் என்னதான் அனைவரும் சமம் என்று கூறினாலும் இன்னமும் சாதி, மதம், இனம், மற்றும் மொழியால் இந்தியமக்கள் பிளவுபட்டுகிடப்பதை இப்படம் எடுத்துரைக்கிறது. 2014 ஆம் ஆண்டு உத்தரப் பிரதேச மாநிலம் பதாயூன் மாவட்டத்தில் இரண்டு ஏழை குழந்தைகளுக்கு நடந்த பாலியல் வண்கொடுமையையும்  2016 ஆம் ஆண்டு குசராத்து மாநிலம் கிர் சோம்நாத் மாவட்டத்தில் தலித்துகளுக்கு இழைக்கப்பட்ட வன்முறையையும் இப்படம் சுட்டிக்காட்டுகிறது.

## கதை
இந்தியக் காவல் பணியில் முதன் முதலாக பயிற்சிகுப்பின் லாசால்கான் என்ற ஊரில் கூடுதல் போலீஸ் சூப்பிரண்டாக அயன் ரஞ்சன் பதவி ஏற்கிறார். அந்த ஊரில் இரண்டு ஏழைச் சிறுமிகள் கெடுக்கப்பட்டு, கொலை செய்யப்பட்டு காட்டில் உள்ள மரக்கிளையில் கயிற்றால் கட்டி தொங்கவிடப்பட்டுள்ளார்கள். இச்சம்பவத்தை விசாரிக்கும் பொறுப்பை தானே முன்னின்று நடத்துகிறார் ரஞ்சன். இதற்கு காவல் நிலையத்தில் தனக்கு கீழ் வேலைபார்க்கும் காவலர்களே ஒத்துழைக்க மறுக்கிறார்கள். ஏனெனில் அனைவரும் சாதியின் தீவிரம் பேசுபவர்களாகவே உள்ளார்கள். அதோடு அவ்வூரில் உள்ள உயர் சாதியினரின் குறுக்கீடும் விசாரணைக்கு தடைபோடுகிறது. ஆனாலும் அவ்வூரில் நடக்கும் வன்முறையை தடுத்து நிறுத்துகிறார்.

## மேற்கோள்கள்

பகுப்பு:2019 இந்தித் திரைப்படங்கள்
பகுப்பு:வன்புணர்வு மற்றும் பழிவாங்கும் திரைப்படங்கள்
பகுப்பு:பெண்ணியத் திரைப்படங்கள்
பகுப்பு:இந்திய இந்தித் திரைப்படங்கள்
ஆப்பக்கொடி

**ஆப்பக்கொடி** (Ageratum) இத்தாவரமானது 40 முதல் 60 வகையான இனங்களைக் கொண்டதாகும். இவை பொதுவாக வெப்பப் பகுதி மற்றும் மிதவெப்பமண்டலப் பகுதிகளில் வளருகிறது. இத்தாவரம் ஒரு பூக்கும் தாவர வகையைச் சார்ந்ததாகும். வளர்ந்து சில காலமே வாழும் இச்செடியானது சூரியகாந்தி குடும்பத்தைச் சார்ந்ததாகும். இத்தாவரத்தின் பூர்வீகம் அமெரிக்க ஐக்கிய நாடுகள் ஆகும்.

## மேற்கோள்கள்

பகுப்பு:பூக்கும் தாவரப் பேரினங்கள்
கொரகா மக்கள்

**கொரகா மக்கள்** (Koraga people) இவர்கள் கருநாடக மாநிலத்தில் தெற்கு கன்னடம், உடுப்பி மாவட்டம் மற்றும் கேரள மாநிலத்தின் காசர்கோடு மாவட்டத்திலும் வாழும் பழங்குடி மக்களாவார்கள். 2001 ஆம் ஆண்டு நடந்த மக்கள் தொடைக்கணக்கெடுப்பின்படி 16,071 பேர் வாழுவதாக கூறப்படுகிறது.  பொதுவாக இவர்கள் வாழும்பகுதியை துளு நாடு நாடு என்று அழைக்கிறார்கள்.   துளு நாடு என்பது கருநாடக மாநிலத்தில் உள்ள வடகன்னட மாவட்டம், சீமக்கா மாவட்டம், மற்றும் குடகு மாவட்டம் போன்றவை சேர்ந்த பகுதியாகும். 

இவர்கள் பேசும் மொழியானது கொற்ற கொரகா மொழி என்பதாகும். இம்மொழியானது திராவிட மொழிக் குடும்பத்தச் சார்ந்ததாகும். மேலும் இவர்கள் பேசும் மொழியில் துளுவம், கன்னடம், மற்றும் மலையாளம் கலந்து பேசப்படுகிறது.

## மேற்கோள்கள்
 
பகுப்பு:திராவிடர்
பகுப்பு:இந்தியப் பழங்குடிகள்
ஆந்திரா நாட்டியம்

**ஆந்திர நாட்டியம்**(*Andhra Natyam*) என்பது தென்னிந்தியாவில் உள்ள ஒரு மாநிலமான ஆந்திராவைச் சேர்ந்த ஒரு பாரம்பரிய நடன வடிவமாகும் . 2000 ஆண்டு வரலாற்றைக் கொண்ட இந்த பாரம்பரிய நடன வடிவத்திற்கு முகலாய மற்றும் பிரித்தானிய ஆட்சிக் காலத்தில் தடை ஏற்பட்டது.. 20 ஆம் நூற்றாண்டில் நடன குரு நடராஜ ராமகிருஷ்ணா என்பவரால் ஆந்திர நாட்டியம் புதுப்பிக்கப்பட்டது. .

## மேற்கோள்கள்



பகுப்பு:ஆந்திரப் பண்பாடு
செங்குருந்து

**செங்குருந்து** ஒரு மூலிகைத் தாவரமாகும். இதன் தாவரவியல் பெயர் **பிகோனியா  மலபாரிகா** (*Begonia malabarica*) ஆகும். இது பிகோனியேசி (*Begoniaceae*) தாவரக் குடும்பத்தைச் சேர்ந்தது. இது தமிழில் செந்தண்டு என்றும் அழைக்கப்படுகிறது. இது பூக்கும் தாவரமாகும். ஒன்று முதல் இரண்டடி உயரம் மட்டுமே வளரக்கூடியது. இதன் பூக்கள் ரோஸ் முதல் வெளிறிய வெள்ளை நிறத்தில் இருக்கும்.

## மேற்கோள்கள்

பகுப்பு:பூக்கும் தாவரங்கள்
பகுப்பு:மூலிகைகள்
பகுப்பு:தமிழ்நாட்டின் தாவரங்கள்
பூவல்

ஆற்றங்கரைகள், நீரோடைகள் என்பனவற்றுக்கு அருகில் குழியை ஏற்படுத்தி தெளிந்த நீரைப் பெறும் சிறு குழியே பூவல் என அழைக்கப்படுகின்றது.

நீரின் ஓட்டம், கூடுதலாக மனிதர்கள் மற்றும் விலங்குகளின் பாவனையால் குறித்த ஆறு, ஓடை நீர் கலங்கல் தன்மை, சேர், சகதி, உக்கல், அடையல்களுடன் காணப்படும். அவ்வாறான நேரத்தில் தெளிந்த நீரை இவற்றில் இருந்து பெற முடியாமல் இருக்கும். எனவே இப்புகுதிகளில் ஒரு இயற்கையான மற்றும் எளிமையான வடிகட்டல் முறைமூலம் தெளிந்த நீரைப் பெறும் முறையே பூவல் என அழைக்கப்படுகின்றது.

மணற்பாங்காக இருக்கும் ஆற்றங்கரைகளில் நீரோடும் கரையில் இருந்து சில அடிகள் இடைவெளியில் கையினால் அல்லது சிறிய தடிகள் கொண்டு நிலத்தை அகழ நீர் ஊறும்.  இதை தேவைக்கு ஏற்ப ஆழ அகலப்படுத்திக் கொள்ளலாம்; நீர் தொடர்ச்சியாக ஊறுவதனாலும் குறித்த மண் இறுக்கமற்ற மணல் மண்ணாக இருப்பதனாலும் விரைவில் தூர்ந்து மண்ணால் நிறைந்துவிடும். 

எனவே அகலும் பூவல் குறித்த நாட்களேனும் பாவனையில் இருக்க ஆற்றங்கரைகளில் காணப்படும் சிறு கற்களை அடுக்கி விரைவில் இடிந்துவிடாமல் பாதுகாக்கப்படுகின்றது.  

குறிப்பாக இலங்கையில் கதிர்காம பாதயாத்திரை செல்லும் யாத்திரிகர்கள் இந்தவகையான பூவல்களை அமைத்தே தமக்குத் தேவையான குடிநீர் மற்றும் சமயல் தேவைகளுக்கும் நீரைப் பெற்றுக் கொள்கின்றனர்.

பகுப்பு:நீர்நிலைகள்
சித்தேரி, துரிஞ்சிகுப்பம்

**சித்தேரி கிராமம்** (Sitheri Village), தமிழ்நாட்டின் திருவண்ணாமலை மாவட்டத்தில்  உள்ள  போளூர் வட்டாரத்தில்  துரிஞ்சிகுப்பம் ஊராட்சிக்குட்பட்டதாக  அமைந்துள்ளது. இந்தக் கிராமம், துரிஞ்சிகுப்பம் ஊராட்சிக்கும்,  போளூர் சட்டமன்றத் தொகுதிக்கும்  மற்றும் ஆரணி மக்களவைத் தொகுதிக்கும் உட்பட்டதாகும்.  2011 ஆம் ஆண்டு இந்திய மக்கள் தொகை கணக்கெடுப்பின்படி, மொத்த மக்கள் தொகை 457 ஆகும். இவர்களில் பெண்கள் 223 பேரும் ஆண்கள் 234 பேரும் உள்ளனர். 457 பேர் மக்கள்தொகை கொண்ட சித்தேரி கிராமம், துரிஞ்சிகுப்பம் ஊராட்சியின் 3 வது அதிக மக்கள் தொகை கொண்ட கிராமமாகும்

## அமைவிடம்

திருவண்ணாமலை மாவட்டத்தில் , துரிஞ்சிகுப்பம் ஊராட்சியில், சவ்வாது மலை அடிவாரத்தில் அமைந்துள்ளது இந்த சித்தேரி கிராமம். இந்த கிராமத்திலிருந்து துரிஞ்சிகுப்பம் ஊராட்சிக்கு செல்ல சாலை வசதிகளும் அமைக்கப்பட்டுள்ளது. அதுமட்டுமில்லாமல் ஆரணி மற்றும் போளூருக்கு செல்ல பேருந்து வசதிகள் உள்ளது.

## சிறப்புகள்

இந்தக் கிராமத்தில் மூன்று புறமும் ஜவ்வாது மலை காடுகளால் சூழப்பட்டுள்ளது. இயற்கை மணம் கொஞ்ச விவசாய நிலங்கள் மூலமும் அமைந்துள்ளது.

## சான்றுகள்


பகுப்பு:திருவண்ணாமலை மாவட்டத்திலுள்ள கிராமங்கள்
கம்மனந்தல்

**கம்மனந்தல்** (*Kammananthal*), தமிழ்நாட்டின்,  திருவண்ணாமலை மாவட்டத்தில் உள்ள போளூர் வட்டாரத்தில் துரிஞ்சிகுப்பம் ஊராட்சிக்கு உட்பட்ட ஒரு கிராமம் ஆகும். இந்தக் கிராமம், துரிஞ்சிகுப்பம் ஊராட்சிக்கும், போளூர் சட்டமன்றத் தொகுதிக்கும் மற்றும் ஆரணி மக்களவைத் தொகுதிக்கும் உட்பட்டதாகும். 2011 ஆம் ஆண்டு இந்திய மக்கள் தொகை கணக்கெடுப்பின்படி, மொத்த மக்கள் தொகை 588 ஆகும். இவர்களில் பெண்கள் 285 பேரும் ஆண்கள் 303 பேரும் உள்ளனர்.

## அமைவிடம்
இக்கிராமம் சவ்வாது மலை அடிவாரத்தில் அமைந்துள்ளது. இந்த கிராமத்திலிருந்து துரிஞ்சிகுப்பம் ஊராட்சிக்கு செல்ல சாலை வசதிகளும் அமைக்கப்பட்டுள்ளது. ஆரணி மற்றும் போளூருக்கு செல்ல பேருந்து வசதிகள் உள்ளது.

## சிறப்புகள்
இக்கிராமம் மூன்று புறமும் ஜவ்வாது மலை காடுகளாலும், விவசாய நிலங்களாலும் சூழப்பட்டுள்ளது.

## மேற்கோள்கள்

பகுப்பு:திருவண்ணாமலை மாவட்டத்திலுள்ள கிராமங்கள்
சிலுக்குவார்ப்பட்டி சிங்கம்

**சிலுக்குவார்ப்பட்டி சிங்கம்**, இயக்குநர் செல்லா இயக்கி 2018ல் வெளிவந்த இந்திய தமிழ் அதிரடி நகைச்சுவை படம். விஷ்ணு விஷால் ஹீரோவக நடித்து தயாரித்த இப்படத்தில் ஓவியாவுடன் இவர் நடித்துள்ளார். இசை அமைப்பாளர் லியோன் ஜேம்ஸ் இப்படத்திற்கு இசை அமைத்துள்ளார்.இப்படம் ரெட் ஜெயண்ட்ஸ் மூவிஸ் நிறுவனத்தால் விநியோகிக்கப்படுகிறது. இது 21 டிசம்பர் 2018 அன்று வெளியிடப்பட்டது. வெளியானதும் இந்த படம் விமர்சகர்களிடமிருந்து கலவையான விமர்சனங்கள் முதல் நேர்மறையான விமர்சனங்களைப் பெற்றது.
## கதாப்பாத்திரங்கள்
*விஷ்ணு விஷால் - சத்தியமூர்த்தி அல்லது சத்தி
*ஓவியா - கனகா 
*ரெஜினா கசாண்ட்ரா - ராஜேஸ்வரி (ராஜி)
*பு. ரவிசங்கர் - சைக்கிள் ஷங்கர்
*ஆனந்தராஜ் - "ஷேர் ஆட்டோ" சந்திரன்
*யோகி பாபு - டோனி. 
*கருணாகரன் - பி.சி.பாஸ்கர்
*மன்சூர் அலி கான் - நிலக்கோட்டை நாராயணன்
*ஆடுகளம் நரேன் - ஆணையர் பன்னீர்செல்வம்
*சுவரொட்டி நந்தகுமார் - அமைச்சர் ஆறுமுக பெருமாள்
*ஜி.மாரிமுத்து - ராமலிங்கம்
*சௌந்தரராஜா - ராஜபாண்டி
*வடிவுக்கரசி - சத்தியமூர்த்தியின் பாட்டி

## தயாரிப்பு
சிலுக்குவார்ப்பட்டி சிங்கம் படத்தை விஷ்ணு விஷால் மற்றும் ஆர்யன் ஆகியோர் இணைந்து விஷ்ணு விஷால் ஸ்டுடியோஸ் மற்றும் டர்மரிக் ஆகிய தயாரிப்பு நிறுவனங்களின் பெயரில் தயாரித்தனர். இப்படத்தை ரெட் ஜெயண்ட்ஸ் மூவிஸ் நிறுவனத்தால் விநியோகிக்கப்படுகிறது.  இப்படத்தின் படத் தொகுப்பாளர் லிவிங்ஸ்டன் ஆண்டனி ரூபன் ஆவார். இப்படத்தின் ஒளிப்பதிவு ஜே. லக்‌ஷ்மன் செய்துள்ளார்.

## பட வெளியீடு
### உரிமங்கள்
சிலுக்குவார்ப்பட்டி சிங்கம் படத்தின் செயற்கைக்கோள் உரிமைகள் ஸ்டார் விஜய்க்கு விற்கப்பட்டன. இது 21 டிசம்பர் 2018 அன்று வெளியிடப்பட்டது.
### விமர்சனங்கள்
சிலுக்குவார்ப்பட்டி சிங்கம் திரைப்படம் விமர்சகர்களிடமிருந்து கலவையான விமர்சனங்கள் முதல் நேர்மறையான விமர்சனங்களைப் பெற்றது. டைம்ஸ் ஆப் இந்தியா இப்படத்திற்கு 3/5 மதிப்பென் வழங்கியது. சைஃபி மூவிஸ் 3.5/5 மதிப்பென் வழங்கியது.சைஃபி தனது விமர்சனத்தில் "நீங்கள் ஒரு நல்ல சிரிப்பைத் தேடுகிறீர்களானால், சிலுக்குவார்பட்டி சிங்கம் உங்களை திருப்திப்படுத்துவது உறுதி" என்றது. பிஹைண்ட் வுட்ஸ் நிறுவனம் 2.5/5 மதிப்பென் வழங்கியது. ஐ. எம். டி. பி 5.3/10 மதிப்பென் வழங்கியது. இந்தியா கிலிட்ஸ் நிறுவனம் 2.5/5 மதிப்பென் வழங்கியது.

## இசை
இப்படத்திற்கு இசை அமைத்தவர் லியோன் ஜேம்ஸ்.

டியோ டியோ ரியா - சுனிதி சவுகான், நரேஷ் ஐயர், சந்தோஷ் ஹரிஹரன் - 4:44

மயக்காத - சுதர்ஷன் அசோக் - 4:25

ஏய் டம்மி - பட்டாசு பாம்பா பாக்கியா - 4:32

சிலுக்குவார்பட்டி சிங்கம் - சர்கம் கொயர், வைக்கோம் விஜயலட்சுமி - 3:34

## மேற்கோள்கள்

பகுப்பு:2018 தமிழ்த் திரைப்படங்கள்
பகுப்பு:இந்தியத் தமிழ்த் திரைப்படங்கள்
பகுப்பு:அறிமுக இயக்குநர் திரைப்படங்கள்
பகுப்பு:வடிவுக்கரசி நடித்த தமிழ்த் திரைப்படங்கள்
பகுப்பு:மன்சூர் அலி கான் நடித்த திரைப்படங்கள்
கீழ் மெசொப்பொத்தேமியா

[thumb|350px|கிமு 2600 காலத்திய [சுமேரிய மொழி எழுத்துக்கள்]] 
**கீழ் மெசொப்பொத்தேமியா** (**Lower Mesopotamia**) பண்டைய அண்மை கிழக்கில் அமைந்த மெசொப்பொத்தேமியாவின் கீழ் பகுதியாகும். கீழ் மெசொப்பொத்தேமிய தற்கால ஈராக் நாட்டின் தெற்கில் புறாத்து ஆறு மற்றும் டைகிரிசு ஆறுகள் பாரசீக வளைகுடாவில் கலக்கும் முன்னர் அமைந்த வடிநிலத்தில் அமைந்த நிலப்பரப்புகள் ஆகும்.

மத்திய காலத்தில் வண்டல் மண் நிறைந்த கீழ் மெசொப்பொத்தேமியாவை அரபு மொழியில் *சாவத்* (Sawad) என்றும் பாரசீக மொழியில் *சிபால்* (Jibal) என்றும் அழைப்பர். கீழ் மெசொப்பொத்தேமியா பண்டைய சுமேரிய - பாபிலோனிய நாகரீகங்களின் பிறப்பிடமாகும். இதன் மேற்பகுதியில் (வடக்கில்) மேல் மெசொப்பொத்தேமியா உள்ளது.

## புவியியல்

இப்பகுதியில் என்றும் வற்றாத புறாத்து ஆறு மற்றும் டைகிரிசு ஆறுகள் பாய்வதால் பாக்தாத் முதல் பாரசீக வளைகுடா வரை  15000 சதுர கிலோ மீட்டர் நிலப்பரப்புகளில் வேளாண்மை செய்வதற்கு ஏற்ற வண்டல் மண் படிந்துள்ளது. மேலும் பாரசீக வளகுடாவை ஒட்டியுள்ள கடற்கரை பகுதிகளில் சதுப்பு நிலங்கள் காணப்படுகிறது.கீழ் மெசொப்பொத்தேமியாவில் இரண்டு பெரிய நன்னீர் ஏரிகள் உள்ளது.

## பண்டைய நாகரிகங்கள்
கீழ் மெசொப்பொத்தேமிய சுமேரிய, அக்காடிய, பாபிலோனிய மற்றும்  சால்டிய நாகரிகங்களின் தாயகமாக விளங்கியதற்கு முன்னர் இப்பகுதியில் உபைதுகள் பண்பாடடு (கிமு  6500 — கிமு 3800) சிறந்து விளங்கியது.

## பண்டைய நகரங்கள்
கிமு 3000 ஆண்டுகளுக்கு முன்னரே கீழ் மெசொப்பொத்தேமியாவில் பண்டைய நகர இராச்சியங்கள் தோன்றியது. அதில் குறிப்பட்ட சில நகரங்கள் பாபிலோன், ஊர், கிஷ், நிப்பூர், சிப்பர், உரூக், லகாசு, எசுன்னா, எரிது மற்றும் அசூர் ஆகும்.

## மக்களும் மொழிகளும்

கீழ் மெசொப்பொத்தேமியாவின் புவியியற்பரப்புகளில் களிமண் பலகைகளில் ஆப்பெழுத்துகளில் எழுதப்பட்டது. மேலும் ஆப்பெழுத்துகளில் சுமேரிய மொழி, அக்காதியம், இட்டைட்டு மொழி, கிழக்கு செமிடிக் மொழிகள், மேற்கு செமிடிக் மொழிகள்,  ஆர்மீனிய மொழிகள் பேசியஅக்காடியப் பேரரசு, அசிரியப் பேரரசு, பாபிலோனியப் பேரரசு, அகாமனிசியப் பேரரசு, மீடியாப் பேரரசுகள் விளங்கியது.

## இதனையும் காண்க
* மெசொப்பொத்தேமியா
* மேல் மெசொப்பொத்தேமியா
* பண்டைய அண்மை கிழக்கின் நகரங்கள்
## மேற்கோள்கள்

மெசொப்பொத்தேமியாவின் வரலாறு
பகுப்பு:மெசொப்பொத்தேமியா
பகுப்பு:மத்திய கிழக்கின் புவியியல்
பகுப்பு:மேற்கு ஆசியாவின் புவியியல்
ஆரணி வருவாய் கோட்டம்

**ஆரணி வருவாய் கோட்டம்** (ஆங்கிலம்:Arani Revenue Devision) இந்திய நாட்டில், தமிழ்நாட்டிலுள்ள, திருவண்ணாமலை மாவட்டத்தில் உள்ள மூன்று வருவாய் கோட்டங்களில் ஒன்றாகும். இந்த வருவாய் கோட்டத்தை 2016 ஆம் ஆண்டு உருவாக்கப்பட்டது **ஆரணி வருவாய் கோட்டம்** ஆகும். வருவாய் கோட்டாட்சியர் அலுவலகம் ஆரணியில் அமைந்துள்ளது.

வருவாய் நிர்வாக வசதிக்காக திருவண்ணாமலை வருவாய் கோட்டம் மற்றும் செய்யாறு வருவாய் கோட்டம் ஆகிய வருவாய் கோட்டங்களை மறுசீரமைத்து புதிதாக ஆரணி வருவாய் கோட்டம் உருவாக்கப்பட்டது.  இந்த வருவாய் கோட்டத்தை இந்து சமய அறநிலையத்துறை அமைச்சர் திரு.சேவூர் ராமச்சந்திரன் அவர்களின் முயற்சியால் முதலமைச்சர் திரு. எடப்பாடி க. பழனிசாமிஅவர்களால் ஏப்ரல் 2016 ஆம் ஆண்டு திறக்கப்பட்டதுhttps://tiruvannamalai.nic.in/revenue-administration.

## மக்கள்தொகை

2011 மக்கள் தொகை கணக்கெடுப்பின் படி இந்த வருவாய் கோட்டத்தின் மொத்த மக்கள்தொகை 7,34,203 பேர் உள்ளனர். இவற்றில் ஆண்கள் 3,66,435 பேரும் மற்றும் பெண்கள் 3,67,068 பேரும் உள்ளனர்.

## நிர்வாகம்
இந்த ஆரணி வருவாய் கோட்டத்தின் கீழ் ஆரணி, போளூர், சேத்துப்பட்டு, கலசப்பாக்கம், ஜமுனாமத்தூர் ஆகிய தாலுக்காக்கள் அமைந்துள்ளது. அதுமட்டுமில்லாமல் திருவண்ணாமலை மாவட்டத்தில் அதிக வருவாய் ஈட்டித்தரும் கோட்டமாக இந்த **ஆரணி வருவாய் கோட்டம்** விளங்குகிறது.

## வருவாய் கிராமங்கள்

https://tiruvannamalai.nic.in/ta/%E0%AE%B5%E0%AE%B0%E0%AF%81%E0%AE%B5%E0%AE%BE%E0%AE%AF%E0%AF%8D%E0%AE%A4%E0%AF%8D-%E0%AE%A4%E0%AF%81%E0%AE%B1%E0%AF%88/

## வருவாய் கோட்டத்தின் தகவல்கள்

* வருவாய் கோட்டத்தின் பரப்பளவு : 1440.09 ச.கி.மீ.
* வருவாய் கோட்டத்தின் வருவாய் வட்டங்கள் :  4
* வருவாய் கோட்டத்தின் வருவாய் கிராமங்களின் எண்ணிக்கை:  235
* கிராம நிர்வாக அலுவலர்களின் எண்ணிக்கை: 220
* இந்த வருவாய் கோட்டத்தில் உள்ள உள்வட்டங்கள்: 15
* வருவாய் கோட்டத்தின் மக்கள்தொகை

மொத்தம்: 7,34,203

ஆண்கள்: 3,66,435

பெண்கள்: 3,67,068

## மேற்கோள்கள்

1.  ஆரணி வருவாய் கோட்டம் குறித்த தமிழ் நாடு அரசாணை

2.     திருவண்ணாமலை மாவட்ட வருவாய் கோட்டங்கள்

பகுப்பு:வருவாய் கோட்டம்
20 யூரோ தாள்

இருபது யூரோ தாள் (€ 20) யூரோ பணத்திலே மூன்றாவது மிகக் குறைந்த மதிப்புள்ள பணத்தாள் ஆகும். இது யூரோவை அறிமுகப்படுத்திய வருடமான (அதன் பண வடிவத்தில்) 2002 முதல் பயன்படுத்தப்படுகிறது. யூரோ பணத்தாள் 23 நாடுகளில் பயன்படுத்தப்படுகிறது. இந்த 23 நாடுகளிலும் யூரோ தான் ஒரே செலவாணியாக உள்ளன (22 நாடுகள் அதை சட்டப்பூர்வமாக ஏற்றுக்கொள்கின்றன). இது சுமார் 343 மில்லியன் மக்கள்தொகையின் உத்தியோகபூர்வ செலவாணியாக உள்ளது. 

ஆகஸ்ட் 2019 இல், ஐரோப்பா பகுதியைச் சுற்றி சுமார் 4,026,000,000 இருபது யூரோ நோட்டுகள் புழக்கத்தில் இருந்தன. இது மிகவும் பரவலாக விநியோகிக்கப்பட்ட இரண்டாவது பிரிவாகும், இது மொத்த யூரோ நோட்டுகளில் 17.4% ஆகும்.  மதிப்பீடுகள் கூறுகையில், இருபது யூரோ பணத்தாளின் சராசரி ஆயுள் சுமார் இரண்டு ஆண்டுகள் ஆகும். இது மூன்றாவது மிகச்சிறிய பணத்தாள். இந்த பணத்தாள் நீல நிறத்தில் 133 x 72 மிமீ அளவிடப்படுகிறது.  இருபது யூரோ ரூபாய் நோட்டுகள் கோதிக் கட்டிடக்கலையில் பாலங்கள் மற்றும் வளைவுகள் / கதவுகளை சித்தரிக்கின்றன (13 மற்றும் 14 ஆம் நூற்றாண்டு ஆண்டுகளுக்கு இடையில்).இருபது யூரோ குறிப்பில் வாட்டர்மார்க்ஸ், கண்ணுக்கு தெரியாத மை, ஹாலோகிராம்கள் மற்றும் மைக்ரோ பிரிண்டிங் போன்ற பல சிக்கலான பாதுகாப்பு அம்சங்கள் உள்ளன, அவை அதன் நம்பகத்தன்மையை ஆவணப்படுத்துகின்றன. யூரோபா தொடர் 20 யூரோ பணத்தாளின் முழு வடிவமைப்பு 24 பிப்ரவரி 2015 அன்று வெளிப்படுத்தப்பட்டது மற்றும் 25 நவம்பர் 2015 அன்று தொடங்கப்பட்டது.
## வரலாறு
யூரோ 1 ஜனவரி 1999 இல் நிறுவப்பட்டது, இது ஐரோப்பாவில் 300 மில்லியனுக்கும் அதிகமான மக்களின் செலவாணியாக மாறியது. அதன் முதல் மூன்று ஆண்டுகளில் இது பிற மக்களிடம் புழக்கத்தில் விட படாத நாணயமாக கணக்கியலில் மட்டுமே பயன்படுத்தப்பட்டது. பெல்ஜிய பிராங்க் மற்றும் கிரேக்க டிராச்மா போன்ற யூரோப்பகுதி 12 இல் உள்ள நாடுகளின் தேசிய நோட்டுகள் மற்றும் நாணயங்களை மாற்றியமைக்கும் வரை ஜனவரி 1, 2002 வரை யூரோ பணம் அறிமுகப்படுத்தப்படவில்லை.
## வடிவமைப்பு
20 யூரோ தாள் யூரோ பணத் தாள்களிலேயே மூன்றாவது மிகச்சிறிய பணத்தாள். இந்த பணத்தாள் நீல நிறத்தில் 133 x 72 மிமீ அளவிடப்படுகிறது.இருபது யூரோ ரூபாய் நோட்டுகள் கோதிக் கட்டிடக்கலையில் பாலங்கள் மற்றும் வளைவுகள் / கதவுகளை சித்தரிக்கின்றன (13 மற்றும் 14 ஆம் நூற்றாண்டு ஆண்டுகளுக்கு இடையில்). ராபர்ட் கலினாவின் அசல் வடிவமைப்புகள் உண்மையான நினைவுச்சின்னங்களைக் காண்பிக்கும் நோக்கம் கொண்டவை என்றாலும், அரசியல் காரணங்களுக்காக பாலம் மற்றும் கலை ஆகியவை கட்டடக்கலை சகாப்தத்தின் கற்பனையான எடுத்துக்காட்டுகள் மட்டுமே. அனைத்து யூரோ ரூபாய் நோட்டுகளையும் போலவே, அதில் மதிப்பு, ஐரோப்பிய ஒன்றிய கொடி, ஈ.சி.பியின் தலைவரின் கையொப்பம் மற்றும் வெவ்வேறு ஐரோப்பிய ஒன்றிய மொழிகளில் கூறப்பட்ட வங்கியின் முதலெழுத்துக்கள், வெளிநாடுகளில் உள்ள ஐரோப்பிய ஒன்றிய பிரதேசங்களின் சித்தரிப்பு, ஐரோப்பிய ஒன்றியக் கொடியிலிருந்து வரும் நட்சத்திரங்கள் மற்றும் பதின்மூன்று பாதுகாப்பு அம்சங்கள் உள்ளன.
## மேற்கோள்கள்

பகுப்பு:யூரோ பணத்தாள்கள்
இலித்தியம் இரிடேட்டு

**இலித்தியம் இரிடேட்டு** *(Lithium iridate)* என்பது Li2IrO3  என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். இலித்தியம், இரிடியம், ஆக்சிசன் ஆகிய தனிமங்கள் சேர்ந்து இச்சேர்மம் உருவாகிறது. மூன்று இலேசாக வேறுபட்ட அடுக்குகள் α, β, மற்றும் சில சமயங்களில் γ வடிவம் கொண்ட கட்டமைப்பில் கருப்பு நிறப் படிகங்களாக இலித்தியம் இரிடேட்டு உருவாகிறது. இலித்தியம் இரிடேட்டு சேர்மம் ஓர் உலோகம் போன்ற வெப்பநிலை-தனித்துவ மின் கடத்துத்திறனை வெளிப்படுத்துகிறது, மேலும் 15 கெல்வின் வெப்பநிலைக்கு குளிரூட்டும்போது அதன் காந்த வரிசையை பாரா காந்தத்திலிருந்து எதிர் பெரோகாந்தமாக மாற்றுகிறது.

## கட்டமைப்பு

குறிப்பாக மூன்று இலேசாக வேறுபட்ட அடுக்குகள் α, β, மற்றும் சில சமயங்களில் அரிதாக γ வடிவம் கொண்ட கட்டமைப்பில் கருப்பு நிறப் படிகங்களாக இலித்தியம் இரிடேட்டு படிகமாகிறது. 

ஆல்பா- இலித்தியம் இரிடேட்டு படிகத்தின் கட்டமைப்பில் ஒரு மாற்று அறுகோண இலித்தியம் அடுக்குக் குவியலும், மையத்திலுள்ள இலித்தியம் அணுவுடன் விளிம்புகளைப் பகிர்ந்து கொள்ளும் IrO6  என்ற எண்முக தேன் கூடுகளும் காணப்படுகின்றன. அருகிலுள்ள அடுக்குகளில் உள்ள பக்கச்சாய்வு ஒப்பீட்டளவில் குறைந்த ஒற்றைச் சாய்வு படிக சமச்சீர்மையை விளைவிக்கிறது. Li2IrO3 படிகங்களில் ஏராளமான இரட்டைக் குறைபாடுகள் உள்ளன, அங்கு ab படிக சமதளங்கள் c அச்சில் 120 பாகை அளவு சுழற்றப்பட்டுள்ளன .ஓர் இலித்தியம் அயனி மின் கலத்தில் மின் வேதியியல் மாற்றங்களால் தூண்டப்பட்ட கட்டமைப்பு மற்றும் மின்னணு மாற்றங்களை ஆய்வு செய்வதற்காக ஒரு மாதிரி நேர்மின் முனைப்பொருளான இலித்தியம் மிகுதி இலித்தியம் இரிடேட்டு சோதனைகள் மேற்கொள்ளப்பட்டுள்ளன.

## தயாரிப்பு

 

இரிடியம் மற்றும் இலித்தியம் உலோகங்களை ஒன்றாகச் சேர்த்து நேரடியாக வெப்பப்படுத்தும்போது இலித்தியம் இரிடேட்டு படிகங்கள் வளர்கின்றன. எல்லாப் பக்கங்களிலும் சூழ்ந்துள்ள வெப்ப அழுத்த நிலையில் வெப்பப்படுத்தும்போது இவ்விரண்டு தனிமங்களும் ஆக்சிசனேற்றப்படுகின்றன. 750–1050 பாகை செல்சியசு வெப்பநிலையில் ஆல்பா நிலை உருவாகிறது. கூடுதலாக இதைவிட உயர் வெப்பநிலைக்கு சூடாக்கும்போது பீட்டா நிலை உருவாகிறது. வழக்கமாக பயன்படுத்தும் இலித்தியம் கார்பனேட்டுக்குப் பதிலாக இலித்தியம் உலோகத்தைப் பயன்படுத்துவதால் அதிக படிகங்கள் உருவாகின்றன. மேலும் இம்முறை கையாள்வதற்கும் படிகங்களை சேமிப்பதற்கும் எளிமையாக இருக்கிறது. இலித்தியம் கார்பனேட்டையும் இரிடியம்(IV) ஆக்சைடையும் சேர்த்து சுண்ணமாக்கி தொடர்ந்து உருகிய இலித்தியம் ஐதராக்சைடில் 700-800 பாகை செல்சியசு வெப்பநிலைக்கு குளிரவைத்தால் அரிய காமா நிலை உருவாகிறது.

## பண்புகள்

இலித்தியம் இரிடேட்டு கருப்பு நிற படிகங்களாகக் காணப்படுகிறது. உலோகங்களின் ஒப்பீட்டளவில் உயர்ந்த, வெப்பநிலை- தனித்துவ மின் கடத்துத்திறன் தன்மையைக் கொண்டுள்ளது . ஆல்பா மற்றும் பீட்டா நிலைகள் இரண்டிலும் Ir4+ அயனியிலிருந்து வரும் காந்த சுழற்சிகளுக்கு இடையில் கீட்டேவ் பரிமாற்று பிணைப்பை வெளிப்படுத்துகின்றன. இச்சுழற்சிகள் 15 கெல்வின் வெப்பநிலைக்கு கீழ் ஓர் எதிர்பெர்ரோகாந்த பின்னலாக உருவாகின்றன. இவ்வெப்பத்திற்கு மேற்பட்டால் அப்பொருள் பாரா காந்தப் பண்புடன் உருவாகிறது . 

## பயன்பாடுகள்

இலித்தியம்-அயனி மின் கலன்களில் இலித்தியம் இரிடேட்டு திறனுள்ள ஒரு மின் முனை பொருளாகச் செயல்படுகிறது. மாற்றாக கிடைக்கும் இலித்தியம் மாங்கனைட்டுடன் (Li2MnO3) ஒப்பிடுகையில் விலை உயர்ந்த இலித்தியம் இரிடேட்டு பயன்பாடு தடங்கலாகக் கருதப்படுகிறது.

## மேற்கோள்கள்

பகுப்பு:இலித்தியம் சேர்மங்கள்
பகுப்பு:இரிடியம் சேர்மங்கள்
பகுப்பு:ஆக்சைடுகள்
பகுப்பு:தாண்டல் உலோக ஆக்சி எதிர்மின்னயனிகள்
துரிஞ்சிகுப்பம் ஆதிபராசக்தி அம்மன் கோயில்

**துரிஞ்சிகுப்பம் ஆதிபராசக்தி அம்மன் கோயில்** **(Thurinjikuppam Adhi Parasakthi Amman Temple)**  திருவண்ணாமலை மாவட்டத்தில், துரிஞ்சிகுப்பம் எனும் ஊரில் அமைந்துள்ளது. இத்தலத்தின் மூலவரான ஆதிபராசக்தி சித்தர்களின் தலைவி எனவும், இத்தளத்தில் எண்ணற்ற சித்தர்கள் உரைந்துள்ளதாகவும் நம்பிக்கை. எனவே இக்கோயிலை *ஆதிபராசக்தி சித்தர் பீடம்* என்றும் அழைக்கின்றனர். மேல்மருவத்தூர் ஆதிபராசக்தி அம்மன் கோயிலில் இருப்பது போல் இந்த ஊரிலும் ஆதிபராசக்தி அம்மன் அருள்பாலித்து வருகிறது.

## மூலவர்
இத்தளத்தின் மூலவர் ஆதிபராசக்தியாகும். ஆதிபராசத்தி இரு கரம் கொண்டும், தாமரை பீடத்தில் அமர்ந்தவாரும் காட்சியளிக்கிறார். இந்த மூலவர் சிலையை கணபதி ஸ்தபதி வடித்துள்ளார்.மேலும் இச்சிலைக்குக் கீழ்பகுதியில் சுயம்பு காணப்படுகிறது.

## அமைப்புகள்
இக்கோயிலுக்கு என ஆதிபராசக்தி சித்தர் பீட அமைப்புகள் பரவலாக உருவாக்கப்பட்டுள்ளன. இந்த அமைப்புகள் மூலம் இக்கோயிலின் வழிமுறைகளும், வழிபாட்டு முறைகளும் பயிற்றுவிக்கப்படுகின்றன. இந்த அமைப்பினைச் சார்ந்தோர் சக்திமாலை அணிந்து, விரதமிருந்து செந்நிற ஆடையை உடுத்தி ஆதிபராசக்தியை வழிபடுகின்றனர். இந்த அமைப்பினைக் கொண்டு குழு வழிபாடும் பல்வேறு பகுதிகளில் நடத்தப்படுகின்றன.

## தல வரலாறு

Adhiparasakthi.jpg
1966 ஆம் ஆண்டு நவம்பர் மாதம் 28ஆம் நாள் தமிழகத்தில் வீசிய புயல்காற்றால் வேப்பமரம் வீழ்ந்தது என்றும் அதன் அடியில் இருந்த புற்று கரைந்து சுயம்பு வெளிப்பட்டது என்றும் வரலாறு கூறுகின்றது.  தெய்வம் தானாகவே தன்னை வெளிப்படுத்திக் கொள்கின்ற தெய்வ மூர்த்தமே “சுயம்பு” என்று கூறுப்படுகின்றது.

இப்போது கருவறை உள்ள இடத்தில் தான் புற்று இருந்தது. அந்தப் புற்றிலிருந்துதான் சுயம்பு வெளிப்பட்டது என அறிவோம். கருவறையின் வலப்புறத்தில்  தனியாகப் புற்றை அமைத்துக் கொள்கிறேன் எனக் கூறி அவ்வாறே அமைத்துக்கொண்டாள். பக்தர்களை காப்பதற்கும், தீயவர்களைத் தண்டிப்பதற்கும் நான் நாகவடிவில் உறைகிறேன் எனக்கூறிய அன்னை புற்றில் நாகமாக உறைவதுடன் சிலர்க்கு காட்சி கொடுத்ததும் உண்டு. மேல்மருவத்தூரில் மட்டும் வணங்கி வந்தனர். அதன் பின்பு பங்காரு அடிகளாரின் ஆணைக்கினங்க திருவண்ணாமலை மாவட்டம் துரிஞ்சிகுப்பம் எனும் இடத்தில் **ஆதிபராசக்தி அம்மன் ஆலயம்** 2001 ஆம் ஆண்டு தோற்றுவிக்கப்பட்டது. அதன் பிறகு மேல்மருவத்தூரில் பூஜைகள் செய்வது போல் இந்த ஆலயத்திலும் செய்யப்பட்டு வணங்கப்படுகிறது.

## விழாக்கள்

* ஆடிப்பூரம்
* தைப்பூசம்
* நவராத்திரி

குறிப்பாக வருடந்தோறும் ஆடி மாதத்தில் ஆடிப்பெருக்கு நாளில் அம்மனுக்கு தினத்தில் காலையில் 108 பால் குடம் எடுத்து ஊர்வலமாக சுற்றி வந்து திரளான பக்தர்கள் அம்மனுக்கு பாலபிசேகம் செய்வார்கள். மதிய நேரத்தில் அம்மனுக்கு முதுகில் அலகு குத்தி தேர் இழுத்தல், கார் இழுத்தல், தீச்சட்டி எடுத்தல், கொதிக்கும் எண்ணெய் சட்டியில் வெறும் கையால் வடை எடுத்தல், மார்பு மீது உரல் கல் வைத்து உலக்கையால் இஞ்சி இடித்தல், காரை முல் மிதித்தல் ஆகிய நிகழ்ச்சிகள் வெகு விமரிசையாக நடைபெறும் . இந்த நிகழ்வுகளும் ஊர் பொதுமக்கள் ஏற்பாடுகள் செய்யப்படுகின்றன.



## சான்றுகள்

1. செய்தித்தாளில் வந்த செய்திகள்

2. செய்தித்தாளில் வந்த செய்திகள்

3. செய்தித்தாளில் வந்த செய்திகள்

பகுப்பு:திருவண்ணாமலை மாவட்டத்திலுள்ள அம்மன் கோயில்கள்